title: Kommissionens gennemførelsesforordning (EU) 2016/1448 af 1. september 2016 om ændring af forordning (EF) nr. 874/2009 om gennemførelsesbestemmelser til Rådets forordning (EF) nr. 2100/94 for så vidt angår sagsbehandlingen ved EF-Sortsmyndigheden

text:
                  2.9.2016

                  DA

                  Den Europæiske Unions Tidende

                  L 236/1

            KOMMISSIONENS GENNEMFØRELSESFORORDNING (EU) 2016/1448
      af 1. september 2016
      om ændring af forordning (EF) nr. 874/2009 om gennemførelsesbestemmelser til Rådets forordning (EF) nr. 2100/94 for så vidt angår sagsbehandlingen ved EF-Sortsmyndigheden
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Rådets forordning (EF) nr. 2100/94 af 27. juli 1994 om EF-sortsbeskyttelse (1) (»basisforordningen«), særlig artikel 114, og
      ud fra følgende betragtninger:

                  (1)

                  Med henblik på basisforordningen er der i Kommissionens forordning (EF) nr. 874/2009 (2) fastsat bestemmelser om sagsbehandlingen ved EF-Sortsmyndigheden (i det følgende benævnt »Sortsmyndigheden«).

                  (2)

                  En effektiv sagsbehandling ved Sortsmyndigheden forudsætter, at parterne i sagerne angives ved deres e-mailadresse, foruden deres navn og adresse, hvis en e-mailadresse er anvendt af den berørte part.

                  (3)

                  Det bør præciseres, at de officielle benævnelser for juridiske personer, selskaber og virksomheder som omhandlet i artikel 2, stk. 2, i forordning (EF) nr. 874/2009, bør være de benævnelser, som er registreret i den pågældende medlemsstat eller det pågældende tredjeland.

                  (4)

                  Successoren til en EF-sortsbeskyttelse bør have mulighed for at anvende et andet af Den Europæiske Unions officielle sprog end det, der er valgt af den første part i sagen ved Sortsmyndigheden eller appelkammeret.

                  (5)

                  For at begrænse udgifterne til oversættelse og fremskynde sagsbehandlingen bør Sortsmyndigheden eller appelkammeret efter aftale mellem alle parter i sagen kunne anvende kun et af Den Europæiske Unions officielle sprog under sagsbehandlingen. Det samme bør gælde for afhøring af vidner og eksperter og for oversættelse af dokumenter fra sagens parter. Af samme grund bør det være muligt at begrænse oversættelse af omfangsrige dokumenter til ekstrakter eller resuméer heraf.

                  (6)

                  Den stigende kompleksitet af den lovgivning, der regulerer EF-sortsbeskyttelsen, forudsætter, at de juridisk sagkyndige medlemmer, der er omhandlet i artikel 6 i forordning (EF) nr. 874/2009, har en kandidatgrad i jura med anerkendt erfaring med hensyn til intellektuel ejendomsret, sortsrettigheder eller registrering af plantesorter.

                  (7)

                  Appelkammerets medlemmer bør modtage vederlag for at udføre deres opgaver, og størrelsen heraf bør fastsættes af administrationsrådet efter forslag fra Sortsmyndighedens præsident.

                  (8)

                  Af klarhedshensyn bør det præciseres, at prøvningsmyndigheden overdrages ansvaret for et specifikt omfang af den tekniske afprøvning. Det bør endvidere præciseres, at administrationsrådet kan ændre eller tilbagekalde denne bemyndigelse på foranledning af prøvningsmyndigheden.

                  (9)

                  Af hensyn til gennemsigtigheden bør administrationsrådet være i stand til at foretage en sådan bemyndigelse på visse betingelser og til at fastlægge de procedurer, der skal følges af Sortsmyndigheden i forbindelse med en sådan bemyndigelse.

                  (10)

                  Erfaringen har vist, at det er vigtigt at udforme vejledende principper vedrørende plantemateriale, der skal forelægges til vurdering af selvstændighed, ensartethed og stabilitet i forbindelse med ansøgninger om EF-sortsbeskyttelse og overførslen af dette materiale mellem prøvningsmyndighederne. Administrationsrådet bør derfor vedtage sådanne principper.

                  (11)

                  Det bør fastsættes på en tydeligere måde i artikel 14 i forordning (EF) nr. 874/2009, at den pågældende bestemmelse vedrører organer og afdelinger, der fungerer som prøvningsmyndigheder. Endvidere bør det i denne bestemmelse klart fastsættes, at bemyndigelsen af et sådant organ eller oprettelsen af sådanne afdelinger bør følge de samme regler som bemyndigelsen af en prøvningsmyndighed.

                  (12)

                  Artikel 15 i forordning (EF) nr. 874/2009 bør tilpasses til ordlyden af de øvrige bestemmelser i samme forordning. Det bør endvidere præciseres, at kun handlinger foretaget efter underskrivelsen af den skriftlige aftale, for så vidt angår tredjemand, skal anses for at være handlinger foretaget af Sortsmyndigheden.

                  (13)

                  Sammenligneligheden af de revisionsberetninger, der er omhandlet i artikel 15, stk. 5, i forordning (EF) nr. 874/2009, forudsætter, at disse beretninger forelægges i et format, som fastsættes af Sortsmyndigheden. Sortsmyndigheden bør desuden kunne reducere det gebyr, der skal betales til prøvningsmyndigheden, hvis revisionsberetningen ikke forelægges i tide.

                  (14)

                  Artikel 15, stk. 6, i forordning (EF) nr. 874/2009 bør omformuleres for at muliggøre en ændring af bemyndigelsen af en prøvningsmyndighed.

                  (15)

                  En effektiv og hurtig behandling af ansøgninger om EF-sortsbeskyttelse forudsætter, at disse ansøgninger udelukkende indgives til Sortsmyndigheden og ikke til de bemyndigede organer eller afdelinger, der er oprettet medfør af basisforordningens artikel 30, stk. 4.

                  (16)

                  Artikel 17 i forordning (EF) nr. 874/2009 indeholder regler om kvittering for ansøgninger. Det bør af kvitteringen også fremgå, hvilken type dokumenter der er modtaget. Det bør endvidere præciseres, at kvitteringen skal fremsendes til Sortsmyndigheden ad elektronisk vej.

                  (17)

                  I artikel 18, stk. 3, i forordning (EF) nr. 874/2009 præciseres det, hvilke oplysninger der skal indsendes af ansøgeren i forbindelse med en ansøgning om meddelelse af ejendomsret til sorten og i forbindelse med en ansøgning om officiel godkendelse af sorten til certificering og markedsføring, hvis en sådan officiel godkendelse omfatter en officiel beskrivelse af sorten. Da sidstnævnte ansøgning kan indgives i et land eller til en regional organisation, der ikke er medlem af Den Internationale Union til Beskyttelse af Plantenyheder (i det følgende benævnt »UPOV«), bør henvisningen til en medlemsstat og UPOV i nævnte artikel i forbindelse med en ansøgning om officiel godkendelse af sorten til certificering udgå.

                  (18)

                  Det bør præciseres i artikel 19 i forordning (EF) nr. 874/2009, at ansøgninger ikke kan indgives af en anden person end den, der har frembragt sorten, medmindre den, der har frembragt sorten, på behørig vis har givet den pågældende person bemyndigelse hertil, og at ansøgningen skal indeholde navn og adresse på den befuldmægtigede. Formuleringen af denne bestemmelse bør endvidere tilpasses formuleringen af det tekniske oplysningsskema, der er udarbejdet i overensstemmelse med UPOV's internationale standarder.

                  (19)

                  Af klarhedshensyn og for at forhindre enhver form for lakuner eller overlapning bør det præciseres i artikel 22 i forordning (EF) nr. 874/2009, at UPOV's retningslinjer for hver slægt og art finder anvendelse for så vidt angår de vejledende principper for afprøvning, hvis der hverken foreligger en afgørelse truffet af administrationsrådet eller en foreløbig afgørelse truffet af Sortsmyndighedens præsident. Hvis der ikke foreligger sådanne retningslinjer fra UPOV, bør de nationale retningslinjer, der er udarbejdet af den kompetente myndighed, der er ansvarlig for den tekniske afprøvning af sorten finde anvendelse, forudsat at Sortsmyndighedens præsident giver sit samtykke hertil.

                  (20)

                  Afgørelser om vejledende principper for afprøvning bør have en permanent karakter på grund af deres betydning for deres brugere. Artikel 23, stk. 2, i forordning (EF) nr. 874/2009 bør derfor udgå for at afspejle, at den afgørelse, som Sortsmyndighedens præsident har truffet under udøvelsen af de beføjelser, der er omhandlet i stk. 1 i nævnte artikel, ikke er foreløbig.

                  (21)

                  Artikel 24 i forordning (EF) nr. 874/2009 bør ajourføres for at afspejle, at udveksling af oplysninger mellem Sortsmyndigheden og prøvningsmyndighederne nu foregår ad elektronisk vej.

                  (22)

                  Hvad angår accept af en afprøvningsrapport fra en undersøgelse, der er foretaget, eller som er ved at blive foretaget, af en kompetent myndighed uden for Den Europæiske Unions område, er det nødvendigt at kræve, at der indgås en skriftlig aftale på grundlag af samtykke fra Sortsmyndighedens administrationsråd. Derudover kan det være muligt for Sortsmyndigheden at basere sin afgørelse på en rapport udarbejdet af en kompetent myndighed i et tredjeland eller af en regional organisation, der er medlem af UPOV, eller af en part i aftalen om handelsrelaterede intellektuelle rettigheder (»TRIPS«). Endelig bør der tilføjes et krav om oplysninger om tredjelandets erfaringer med afprøvning af de pågældende slægter eller arter.

                  (23)

                  Da Sortsmyndigheden skal meddele EF-sortsbeskyttelse for alle slægter og arter, bør Sortsmyndigheden kunne anmode en kompetent myndighed i et tredjeland eller hos en regional organisation, der er medlem af UPOV, eller et tredjeland, der er part i TRIPS, om at foretage en teknisk undersøgelse, hvis der ikke er nogen mulighed for at foretage den tekniske undersøgelse for de specifikke slægter og arter hos en prøvningsmyndighed i Unionen, og hvis der ikke foreligger en afprøvningsrapport om resultaterne af en teknisk afprøvning, eller en sådan ikke forventes at blive forelagt. Der bør indgås en skriftlig aftale, forudsat at Sortsmyndighedens administrationsråd giver sit samtykke, baseret på visse betingelser.

                  (24)

                  Da ansøgningerne om EF-sortsbeskyttelse ikke længere behandles af nationale organer, bør formuleringen af artikel 28 i forordning (EF) nr. 874/2009 tilpasses i overensstemmelse hermed.

                  (25)

                  For at begrænse den administrative byrde bør det ikke være nødvendigt at anmode om en bekræftet genpart af patentbrevet/-brevene.

                  (26)

                  Klagerne har til tider brug for at anvende befuldmægtigede. Det bør derfor præciseres i artikel 45 i forordning (EF) nr. 874/2009, at klagen skal indeholde elementer vedrørende en eventuel befuldmægtiget udpeget af klageren.

                  (27)

                  Af hensyn til effektiviteten bør appelkammeret have mulighed for at behandle flere klager i samme sag eller forenede sager.

                  (28)

                  Artikel 53, stk. 4, i forordning (EF) nr. 874/2009 bør suppleres med en række specifikationer for at tilpasse bestemmelsen til de konstaterede behov og erfaringerne med anvendelsen af nævnte forordning og den øvrige EU-lovgivning.

                  (29)

                  Af hensyn til retssikkerheden bør der indsættes bestemmelser vedrørende en afgørelse truffet af Sortsmyndigheden i en sag om ugyldigkendelse eller ophævelse som omhandlet i henholdsvis artikel 20 og artikel 21 i basisforordningen.

                  (30)

                  Da Sortsmyndigheden har udviklet elektroniske værktøjer, bør attesten på EF-sortsbeskyttelse sendes ad elektronisk vej.

                  (31)

                  Da der ikke findes nogen procedure for anvendelsen af en elektronisk underskrift, bør artikel 57 i forordning (EF) nr. 874/2009 ændres, så kun elektronisk autentifikation er omhandlet.

                  (32)

                  Af hensyn til klarheden bør det specificeres i artikel 62 i forordning (EF) nr. 874/2009, at Sortsmyndigheden kan give et forskud til vidner og sagkyndige. Det er desuden nødvendigt at tydeliggøre reglerne for det endelige ansvar for betalingen, med hensyn til om det påhviler Sortsmyndigheden eller den berørte part.

                  (33)

                  Der er behov for mere præcise bestemmelser med hensyn til indholdet af det referat, der er omhandlet i artikel 63 i forordning (EF) nr. 874/2009. Når det ydermere tages i betragtning, at den person, der leder den mundtlige forhandling i en klagesag, ikke er ansat af Sortsmyndigheden, bør denne bestemmelse ændres for at sikre, at en person, der er ekstern i forhold til Sortsmyndigheden, kan lede denne procedure.

                  (34)

                  Der bør indføres yderligere nærmere bestemmelser om tilstillelse af dokumenter ved hjælp af elektroniske eller andre tekniske midler. Det er også nødvendigt at præcisere, hvem Sortsmyndigheden skal tilstille meddelelsen i tilfælde af en eller flere befuldmægtigede udpeget af en eller flere parter.

                  (35)

                  I artikel 67 i forordning (EF) nr. 874/2009 bør det præciseres, at Sortsmyndighedens præsident også skal bestemme det tidsrum, inden for hvilket et dokument skal anses for at være meddelt, hvis der er tale om offentlig bekendtgørelse.

                  (36)

                  Af hensyn til gennemsigtigheden bør fristforlængelser bestemt af Sortsmyndighedens præsident offentliggøres i Den Officielle Tidende ved begyndelsen af hvert kalenderår. Desuden er det rimeligt at give mulighed for en forlængelse af fristen, hvis en af sagens parter har været udsat for en afbrydelse af den elektroniske forbindelse og er i stand til at dokumentere afbrydelsen fra tjenesteudbyderens side.

                  (37)

                  Med henblik på at forenkle procedurerne og optimere ressourcerne er det hensigtsmæssigt at anmode de parter i sagen, der handler i fælleskab, om at meddele navnet på én befuldmægtiget, og at fastsætte regler for situationer, hvor de har undladt at gøre det. Der bør også indsættes regler for overdragelse af EF-sortsbeskyttelse fra en af parterne i sagen til mere end én person, hvis der er blevet udpeget mere end én befuldmægtiget.

                  (38)

                  Under hensyntagen til at Sortsmyndigheden har til hensigt at reducere brugen af papirdokumenter, er det ikke længere nødvendigt at indgive flere eksemplarer, hvis fuldmagten omfatter mere end én sag.

                  (39)

                  For at sikre, at de andre parter i sagen informeres præcist, bør betingelserne for slettelse af en indførelse af en befuldmægtiget i Sortsmyndighedens register præciseres.

                  (40)

                  I artikel 81 i forordning (EF) nr. 874/2009 er der fastsat betingelser for særlige indførelser i Sortsmyndighedens registre. Med henblik på klarhed om karakteren af den endelige afgørelse bør det præciseres, at en endelig afgørelse ikke kan indføres i registrene, så længe den stadig kan indklages.

                  (41)

                  I lyset af den øgede kompleksitet i sagerne omhandlet i forordning (EF) nr. 874/2009 bør vederlagene til sagkyndige, der er impliceret i disse sager, justeres. Eftersom den tekniske afprøvning kan finde sted hos en prøvningsmyndighed eller et fagligt kvalificeret organ, bør der indsættes en henvisning til et fagligt kvalificeret organ.

                  (42)

                  I forbindelse med ændringen af forordning (EF) nr. 874/2009 bør ordlyden i nævnte forordning stemme overens med ordlyden i basisforordningen.

                  (43)

                  Forordning (EF) nr. 874/2009 bør derfor ændres.

                  (44)

                  EF-Sortsmyndighedens administrationsråd er blevet hørt.

                  (45)

                  Foranstaltningerne i denne forordning er i overensstemmelse med udtalelse fra Det Stående Udvalg for Sortsbeskyttelse —

            VEDTAGET DENNE FORORDNING:
      Artikel 1
      Ændring af forordning (EF) nr. 874/2009
      I forordning (EF) nr. 874/2009 foretages følgende ændringer:

                  1)

                  Artikel 2, stk. 1 og 2, affattes således:
                  »1.   Parter i sagen angives med navn og adresse samt e-mailadresse, hvis den pågældende part anvender en e-mailadresse.
                  2.   Fysiske personer angives med deres efternavn og fornavn(e). Juridiske personer samt selskaber og virksomheder angives med den officielle benævnelse, som er registreret i den pågældende medlemsstat eller det pågældende tredjeland.«

                  2)

                  I artikel 3, stk. 1, tilføjes følgende afsnit:
                  »En successor, jf. basisforordningens artikel 23, stk. 1, kan imidlertid anmode om, at et andet af Den Europæiske Unions officielle sprog anvendes i fremtidige sager, forudsat at anmodningen indgives, efter at overdragelsen af en EF-sortsbeskyttelse er indført i registret over EF-sortsbeskyttelse.«

                  3)

                  Artikel 4, stk. 2, affattes således:
                  »2.   Hvis bevisoptagelse som omhandlet i stk. 1 finder sted på begæring af en part i sagen, og en af sagens parter, et vidne eller en sagkyndig ikke er i stand til at udtrykke sig på tilfredsstillende måde på et af Den Europæiske Unions officielle sprog, kan vedkommende kun høres, hvis den part i sagen, der har fremsat begæringen, sørger for tolkning til det af Den Europæiske Unions officielle sprog, der anvendes af alle sagens parter eller af medlemmerne af Sortsmyndighedens personale.
                  Sagens parter, et vidne eller en sagkyndig og medlemmer af Sortsmyndighedens personale eller appelkammeret kan aftale, at kun et af Den Europæiske Unions officielle sprog anvendes under den mundtlige forhandling.
                  Sortsmyndigheden kan tillade afvigelser fra første afsnit.«

                  4)

                  Artikel 5, stk. 1 og 2, affattes således:
                  »1.   Hvis en part i sagen indgiver et dokument på et andet sprog end et af Den Europæiske Unions officielle sprog, kan Sortsmyndigheden kræve, at den pågældende part fremlægger en oversættelse af dokumentet til et af Den Europæiske Unions officielle sprog, som anvendes af den pågældende part eller af medlemmer af Sortsmyndighedens personale eller af appelkammeret.
                  2.   Hvis en oversættelse af et dokument indgives af en part i sagen, kan Sortsmyndigheden kræve, at der inden for en af den fastsat tidsfrist forelægges en attest på, at oversættelsen svarer til originalteksten. Oversættelser af omfangsrige dokumenter kan begrænses til ekstrakter eller resuméer heraf. Sortsmyndigheden eller appelkammeret kan dog enten på eget initiativ eller på anmodning af en part i sagen på et hvilket som helst tidspunkt kræve en mere omfattende eller en fuldstændig oversættelse af sådanne dokumenter.
                  Sagens parter og medlemmer af Sortsmyndighedens personale eller appelkammeret kan aftale, at en oversættelse af et dokument til kun et af Den Europæiske Unions officielle sprog er tilstrækkelig.«

                  5)

                  Artikel 6, stk. 3, affattes således:
                  »3.   Et juridisk medlem skal have en kandidatgrad i jura og anerkendt erfaring med hensyn til intellektuel ejendomsret, sortsrettigheder eller registrering af plantesorter.«

                  6)

                  Artikel 10 affattes således:
                  »Artikel 10
                  Konsultationer
                  Medlemmer af Sortsmyndighedens personale kan uden vederlag benytte faciliteterne ved de nationale organer, jf. basisforordningens artikel 30, stk. 4, og ved de i artikel 13 og 14 i nærværende forordning omhandlede prøvningsmyndigheder og organer med henblik på afholdelse af periodevise konsultationer for parter i sager og for tredjemand.«

                  7)

                  I artikel 11 tilføjes som stk. 5:
                  »5.   Formanden og medlemmerne af appelkammeret modtager vederlag for udførelsen af deres opgaver. Dette vederlag fastsættes af Sortsmyndighedens administrationsråd og baseres på et forslag fra Sortsmyndighedens præsident.«

                  8)

                  Artikel 13 ændres således:

                              a)

                              Stk. 1 affattes således:
                              »1.   Hvis administrationsrådet overlader det til den kompetente myndighed i en medlemsstat at foretage teknisk afprøvning af visse slægter og arter, giver Sortsmyndighedens præsident den pågældende myndighed (i det følgende benævnt »prøvningsmyndigheden«) meddelelse herom (i det følgende benævnt »bemyndigelse af en prøvningsmyndighed«). Denne bemyndigelse får virkning på dagen for meddelelsen heraf. Denne bestemmelse finder tilsvarende anvendelse på ændring eller tilbagekaldelse af en bemyndigelse af en prøvningsmyndighed, jf. dog artikel 15, stk. 6, i nærværende forordning.«

                              b)

                              Følgende indsættes som stk. 1a, 1b og 1c:
                              »1a.   Administrationsrådet kan gøre bemyndigelsen af en prøvningsmyndighed eller en udvidelse af anvendelsesområdet for en eksisterende bemyndigelse af en prøvningsmyndighed betinget af, at Sortsmyndighedens relevante krav, retningslinjer og procedurer overholdes.
                              Gør en prøvningsmyndighed brug af fagligt kvalificerede organer, jf. basisforordningens artikel 56, stk. 3, skal prøvningsmyndigheden sørge for, at Sortsmyndighedens relevante krav, retningslinjer og procedurer overholdes.
                              Sortsmyndigheden gennemfører en audit for at kontrollere, om den pågældende prøvningsmyndighed overholder Sortsmyndighedens relevante krav, retningslinjer og procedurer. Efter en audit udarbejder Sortsmyndigheden en auditrapport.
                              Administrationsrådet baserer sin afgørelse om bemyndigelse af en prøvningsmyndighed på auditrapporten udarbejdet af Sortsmyndigheden.
                              1b.   Med henblik på en udvidelse af anvendelsesområdet for en eksisterende bemyndigelse af en prøvningsmyndighed, som Sortsmyndigheden har taget initiativ til, kan administrationsrådet, hvis der ikke foreligger en auditrapport, basere sin afgørelse på en rapport udarbejdet af Sortsmyndigheden, hvori overholdelsen af Sortsmyndighedens relevante krav, retningslinjer og procedurer vurderes.
                              Med henblik på en udvidelse af anvendelsesområdet for en eksisterende bemyndigelse af en prøvningsmyndighed, som prøvningsmyndigheden har taget initiativ til, skal administrationsrådet basere sin afgørelse på en auditrapport udarbejdet af Sortsmyndigheden.
                              1c.   På grundlag af en auditrapport kan administrationsrådet beslutte at tilbagekalde, eller begrænse anvendelsesområdet for, en eksisterende bemyndigelse af en prøvningsmyndighed.
                              På grundlag af en anmodning fra en prøvningsmyndighed, som Sortsmyndigheden giver sit samtykke til, kan anvendelsesområdet for en eksisterende bemyndigelse af en prøvningsmyndighed begrænses. Sortsmyndigheden skal gennemføre begrænsningen i den aftale, der er omhandlet i artikel 15, stk. 1.«

                              c)

                              I stk. 3 tilføjes følgende punktum:
                              »Sortsmyndigheden kan udarbejde vejledende principper vedrørende prøvningsmyndigheders anvendelse af plantemateriale, som er blevet forelagt til vurdering af selvstændighed, ensartethed og stabilitet i forbindelse med ansøgninger om EF-sortsbeskyttelse. Sådanne vejledende principper kan indeholde betingelser for, hvordan sådant materiale kan overføres mellem prøvningsmyndigheder.«

                  9)

                  Artikel 14 ændres således:

                              a)

                              Overskriften affattes således:
                              »Artikel 14
                              Overdragelse af opgaver til et organ eller oprettelse af en afdeling som omhandlet i basisforordningens artikel 55, stk. 2«.

                              b)

                              Stk. 1 affattes således:
                              »1.   Hvis Sortsmyndigheden har til hensigt at overlade ansvaret for den tekniske afprøvning af sorter til et organ i medfør af basisforordningens artikel 55, stk. 2 (i det følgende benævnt »overdragelse af opgaver til et organ«), tilstiller den med henblik på godkendelse administrationsrådet en redegørelse for det pågældende organs tekniske egnethed som prøvningsmyndighed. Artikel 13, stk. 1a, 1b og 1c, finder tilsvarende anvendelse.«

                              c)

                              Stk. 3 affattes således:
                              »3.   Hvis administrationsrådet godkender en redegørelse som nævnt i stk. 1 og 2, skal Sortsmyndighedens præsident give meddelelse om overdragelse af opgaver til et organ til det pågældende organ eller offentliggøre oprettelsen af en afdeling i Den Europæiske Unions Tidende. En sådan overdragelse af opgaver eller oprettelse kan kun tilbagekaldes med administrationsrådets godkendelse. Artikel 13, stk. 2 og 3, finder tilsvarende anvendelse på medlemmerne af det i denne artikels stk. 1 omhandlede organs personale.«

                  10)

                  Artikel 15 ændres således:

                              a)

                              Stk. 1 og 2 affattes således:
                              »1.   Bemyndigelsen af en prøvningsmyndighed eller overdragelsen af opgaver til et organ får virkning ved en skriftlig aftale mellem Sortsmyndigheden og prøvningsmyndigheden eller organet om prøvningsmyndighedens eller organets foretagelse af teknisk afprøvning af sorter for bestemte slægter og arter og om Sortsmyndighedens betaling af et gebyr efter basisforordningens artikel 58. I forbindelse med en afdeling som omhandlet i artikel 14, stk. 2, i nærværende forordning gennemføres oprettelsen ved hjælp af Sortsmyndighedens interne regler om arbejdsgangen.
                              2.   Indgåelsen af den skriftlige aftale, jf. stk. 1, har den virkning, at handlinger, som medlemmer af prøvningsmyndighedens personale har foretaget efter underskrivelsen af aftalen eller skal foretage i overensstemmelse med aftalen, for så vidt angår tredjemand, anses for at være handlinger foretaget af Sortsmyndigheden.«

                              b)

                              Stk. 5 og 6 affattes således:
                              »5.   Efter anmodning skal en prøvningsmyndighed regelmæssigt til Sortsmyndigheden fremsende en opgørelse over omkostningerne i forbindelse med de pågældende tekniske afprøvninger og vedligeholdelsen af det nødvendige referencemateriale. I det i stk. 3 omhandlede tilfælde skal prøvningsmyndigheden til Sortsmyndigheden fremsende en særskilt revisionsberetning for organerne.
                              I det i stk. 3 omhandlede tilfælde skal prøvningsmyndigheden tage hensyn til de omkostninger, som et sådant organ har afholdt. Sortsmyndigheden fastsætter formatet for opgørelsen over omkostningerne. Hvis prøvningsmyndigheden efter to anmodninger fra Sortsmyndigheden ikke har givet Sortsmyndigheden opgørelsen over omkostningerne inden for den frist, der er fastsat af Sortsmyndigheden, kan det gebyr, der er omhandlet i stk. 4 reduceres med 20 %.
                              6.   En tilbagekaldelse eller ændring af bemyndigelsen af en prøvningsmyndighed eller overdragelsen af opgaver til et organ kan ikke få virkning forud for det tidspunkt, på hvilket en ophævelse af den i stk. 1 omhandlede aftale får virkning.«

                  11)

                  Artikel 17, stk. 1 og 2, affattes således:
                  »1.   Hvis et nationalt organ eller en afdeling udøver de specifikke administrative opgaver, der er omhandlet i basisforordningens artikel 30, stk. 4, modtager en ansøgning, skal organet/afdelingen ad elektronisk vej sende Sortsmyndigheden en kvittering for ansøgningen og fremsende ansøgningen i overensstemmelse med artikel 49, stk. 2, i basisforordningen. Kvitteringen skal i det mindste indeholde angivelse af det nationale organs eller nationale afdelingens sagsnummer, karakteren og antallet af fremsendte dokumenter og datoen for det nationale organs eller afdelingens modtagelse heraf. Det nationale organ eller afdelingen sender ansøgeren en kopi af den kvittering, der er sendt til Sortsmyndigheden, ad elektronisk vej eller på anden vis.
                  2.   Hvis Sortsmyndigheden modtager en ansøgning direkte fra ansøgeren eller via et nationalt organ eller en afdeling, skal den, uden at det berører øvrige bestemmelser, påføre de dokumenter, der indgår i ansøgningen, et sagsnummer og datoen for Sortsmyndighedens modtagelse heraf og sende ansøgeren en kvittering. Kvitteringen skal i det mindste indeholde angivelse af Sortsmyndighedens sagsnummer, karakteren og antallet af modtagne dokumenter, datoen for Sortsmyndighedens modtagelse heraf og ansøgningsdatoen efter basisforordningens artikel 51. Hvis Sortsmyndigheden har modtaget ansøgningen via et nationalt organ eller en afdeling, sender den en kopi af kvitteringen til det pågældende organ eller den pågældende afdeling.«

                  12)

                  Artikel 18, stk. 3, affattes således:
                  »3.   En ansøgning opfylder kun kravet i basisforordningens artikel 50, stk. 1, litra j), hvis den indeholder en efter ansøgerens bedste overbevisning afgiven oplysning om datoen for og det berørte land i forbindelse med enhver tidligere ansøgning vedrørende sorten, det være sig:

                              a)

                              en ansøgning om meddelelse af ejendomsret til sorten i en medlemsstat eller i en stat, der er medlem af Den Internationale Union til Beskyttelse af Plantenyheder (UPOV), og

                              b)

                              en ansøgning om officiel godkendelse af sorten til certificering og markedsføring, hvor en sådan officiel godkendelse omfatter en officiel beskrivelse af sorten.«

                  13)

                  Artikel 19, stk. 2, affattes således:
                  »2.   Ansøgeren skal anføre følgende oplysninger i ansøgningsformularen eller i det tekniske oplysningsskema, jf. artikel 16, stk. 3, litra a), hvis det er relevant:

                              a)

                              ansøgerens identitet og kontaktoplysninger, angivelse af vedkommende som part i sagen som omhandlet i artikel 2, og, hvis det er relevant, navn og adresse på den befuldmægtigede

                              b)

                              hvis ansøgeren ikke har frembragt sorten, navn og adresse på den, der har frembragt sorten, og vedkommendes ret til at ansøge om EF-sortsbeskyttelsen

                              c)

                              det videnskabelige navn på den slægt, art eller underart, som sorten tilhører, samt det almindelige navn

                              d)

                              sortsbetegnelsen eller, i mangel heraf, den foreløbige betegnelse

                              e)

                              det sted, hvor sorten er frembragt eller fundet og udviklet, og opretholdelse og formering af sorten, herunder oplysninger om kendetegn, dyrkning af en anden sort eller andre sorter, når materiale af sådanne sorter løbende skal anvendes til fremstilling af sorten. For materiale, der til stadighed skal anvendes til fremstilling af sorten, kan ansøgeren, hvis vedkommende anmoder om det, give oplysningerne om sådant materiale, ved hjælp af den formular, som Sortsmyndigheden stiller til rådighed i henhold til artikel 86

                              f)

                              sortens kendetegn, herunder udtrykkene, for så vidt angår visse kendetegn på basis af det tekniske oplysningsskema, der er omhandlet i artikel 16, stk. 3, litra a)

                              g)

                              hvis det er relevant, lignende sorter og forskelle i forhold til disse sorter, som efter sagsøgerens opfattelse er relevante for den tekniske afprøvning

                              h)

                              yderligere oplysninger, der kan bidrage til at karakterisere sorten, herunder repræsentative farvefotografier af sorten og andre oplysninger om det plantemateriale, der skal afprøves under den tekniske afprøvning

                              i)

                              hvis det er relevant, de genetisk modificerede kendetegn, hvis sorten er en genetisk modificeret organisme som omhandlet i artikel 2, stk. 2, i Europa-Parlamentets og Rådets direktiv 2001/18/EF (*)

                              j)

                              dato for eventuelt salg eller eventuel første overdragelse til andre af sortsbestanddele eller udbytte deraf med henblik på at udnytte sorten på Den Europæiske Unions område eller i et eller flere tredjelande eller med henblik på at vurdere, om en sort er ny, jf. basisforordningens artikel 10, eller i modsat fald en erklæring om, at et sådant salg eller en sådan første overdragelse endnu ikke har fundet sted

                              k)

                              angivelse af den myndighed, ansøgningen er indgivet til, og sagsnummeret på ansøgninger som omhandlet i artikel 18, stk. 3, i nærværende forordning

                              l)

                              eksisterende nationale eller regionale sortsbeskyttelsesrettigheder, som er blevet meddelt til sorten

                              m)

                              oplysning om, hvorvidt en ansøgning om den pågældende sort er blevet forelagt med henblik på listeoptagelse eller registrering eller der er truffet afgørelse i henhold til artikel 5 Rådets direktiv 68/193/EØF (**), artikel 10 Rådets direktiv 2002/53/EF (***), artikel 10 Rådets direktiv 2002/55/EF (****) og artikel 5 Kommissionens gennemførelsesdirektiv 2014/97/EU (*****).

                     (*)  Europa-Parlamentets og Rådets direktiv 2001/18/EF af 12. marts 2001 om udsætning i miljøet af genetisk modificerede organismer og om ophævelse af Rådets direktiv 90/220/EØF (EFT L 106 af 17.4.2001, s. 1)."

                     (**)  Rådets direktiv 68/193/EØF af 9. april 1968 om handel med vegetativt formeringsmateriale af vin (EFT L 93 af 17.4.1968, s. 15)."

                     (***)  Rådets direktiv 2002/53/EF af 13. juni 2002 om den fælles sortsliste over landbrugsplantearter (EFT L 193 af 20.7.2002, s. 1)."

                     (****)  Rådets direktiv 2002/55/EF af 13. juni 2002 om handel med grøntsagsfrø (EFT L 193 af 20.7.2002, s. 33)."

                     (*****)  Kommissionens gennemførelsesdirektiv 2014/97/EU af 15. oktober 2014 om gennemførelse af Rådets direktiv 2008/90/EF for så vidt angår registrering af leverandører og sorter samt den fælles sortsliste (EUT L 298 af 16.10.2014, s. 16).«"

                  14)

                  I artikel 22 tilføjes som stk. 3:
                  »3.   Hvis administrationsrådet ikke træffer afgørelse, eller hvis Sortsmyndighedens præsident ikke træffer en foreløbig afgørelse som omhandlet i stk. 2, om vejledende principper for afprøvning, finder UPOV's retningslinjer for hver slægt og art anvendelse. Hvis der ikke foreligger sådanne retningslinjer, kan nationale retningslinjer, der er udarbejdet af den kompetente myndighed, der er ansvarlig for den tekniske afprøvning, anvendes, forudsat at Sortsmyndighedens præsident giver sit samtykke hertil. Den kompetente myndighed forelægger disse retningslinjer for Sortsmyndigheden, og Sortsmyndigheden offentliggør disse på sit websted.«

                  15)

                  Artikel 23, stk. 2, udgår.

                  16)

                  Artikel 24, indledningen, affattes således:
                  »I overensstemmelse med basisforordningens artikel 55, stk. 3, skal Sortsmyndigheden for en given sort fremsende nedennævnte dokumenter i elektronisk format til prøvningsmyndigheden:«.

                  17)

                  Artikel 27 ændres således:

                              a)

                              Stk. 1, litra b), affattes således:

                                          »b)

                                          at den tekniske afprøvning er udført på en måde, der er forenelig med administrationsrådets bemyndigelse i henhold til basisforordningens artikel 55, stk. 1, og kravene omhandlet i artikel 13, stk. 1a, i nærværende forordning, og at afprøvningen er gennemført i overensstemmelse med de vejledende principper for afprøvning og eventuelle generelle instrukser, der er fastsat eller givet i henhold til basisforordningens artikel 56, stk. 2, og artikel 22 og 23 i nærværende forordning«.

                              b)

                              Stk. 4 affattes således:
                              »4.   En afprøvningsrapport om resultaterne af en teknisk afprøvning, der er foretaget eller er ved at blive foretaget i officielt øjemed i et tredjeland eller på en regional organisations område, som er medlem af UPOV, eller som en part i aftalen om handelsrelaterede intellektuelle rettigheder (»TRIPS«), kan af Sortsmyndigheden anses for at være tilstrækkeligt grundlag for afgørelse, på betingelse af at den tekniske afprøvning er i overensstemmelse med betingelserne i en skriftlig aftale mellem Sortsmyndigheden og den kompetente myndighed i det pågældende tredjeland eller den pågældende regionale organisation. Disse betingelser skal mindst omfatte følgende:

                                          a)

                                          de for materialet gældende betingelser, jf. stk. 1, litra a)

                                          b)

                                          betingelsen om, at den tekniske afprøvning skal være foretaget i overensstemmelse med de vejledende principper for afprøvning eller de generelle instrukser, der er fastsat eller givet i henhold til basisforordningens artikel 56, stk. 2, og artikel 22 i nærværende forordning

                                          c)

                                          betingelsen om, at Sortsmyndigheden skal have haft lejlighed til at vurdere hensigtsmæssigheden af faciliteterne til gennemførelse af en teknisk afprøvning for den pågældende art i det pågældende tredjeland eller på den pågældende regionale organisations område

                                          d)

                                          betingelserne vedrørende tilgængeligheden af rapporter, jf. stk. 1, litra d)

                                          e)

                                          betingelsen om, at tredjelandet skal have tilstrækkelig erfaring med afprøvning af de pågældende slægter eller arter, og

                                          f)

                                          betingelsen om, at den skriftlige aftale skal være indgået med administrationsrådets samtykke.«

                              c)

                              Følgende tilføjes som stk. 5 og 6:
                              »5.   Sortsmyndigheden kan anmode en kompetent myndighed i et tredjeland eller i en regional organisation, der er medlem af UPOV eller er part i TRIPS, om at foretage den tekniske afprøvning, forudsat at der er blevet underskrevet en skriftlig aftale mellem Sortsmyndigheden og den pågældende kompetente myndighed, og forudsat at en af følgende betingelser er opfyldt:

                                          a)

                                          det er ikke muligt at gennemføre den tekniske afprøvning for bestemte arter hos en prøvningsmyndighed i Unionen, og der foreligger ikke en afprøvningsrapport om resultaterne af en teknisk afprøvning, jf. stk. 4, og en sådan forventes ikke at komme til at foreligge

                                          b)

                                          det forventes, at der kommer til at foreligge en afprøvningsrapport om resultaterne af en teknisk afprøvning, jf. stk. 4, men de betingelser, der er fastsat i stk. 4, for at foretage den tekniske afprøvning er ikke opfyldt.

                                    6.   Den i stk. 5 omhandlede aftale skal indgås med administrationsrådets samtykke på grundlag af følgende betingelser:

                                          a)

                                          de for materialet gældende betingelser, jf. stk. 1, litra a)

                                          b)

                                          betingelsen om, at den tekniske afprøvning bliver foretaget i overensstemmelse med de vejledende principper for afprøvning eller de generelle instrukser, der er fastsat eller givet i henhold til basisforordningens artikel 56, stk. 2, og artikel 22 i nærværende forordning

                                          c)

                                          betingelsen om, at Sortsmyndigheden skal have haft lejlighed til at vurdere hensigtsmæssigheden af faciliteterne til gennemførelse af en teknisk afprøvning for den pågældende art i det pågældende tredjeland eller på den pågældende regionale organisations område og til at overvåge den pågældende tekniske afprøvning

                                          d)

                                          betingelserne vedrørende tilgængeligheden af rapporter, jf. stk. 1, litra d)

                                          e)

                                          betingelsen om, at tredjelandet skal have tilstrækkelig erfaring med afprøvning af de pågældende slægter eller arter.«

                  18)

                  I artikel 28, stk. 1, ændres ordene »indgives skriftligt i to eksemplarer enten til Sortsmyndigheden eller til det nationale organ eller den afdeling, der er bemyndiget eller oprettet i medfør af basisforordningens artikel 30, stk. 4, hvis forslaget indgives hertil sammen med ansøgningen om EF-sortsbeskyttelse« til »indgives til Sortsmyndigheden«.

                  19)

                  Artikel 37 ændres således:

                              a)

                              Stk. 2, litra c), affattes således:

                                          »c)

                                          en elektronisk kopi af patentbrevet/-brevene, hvoraf fremgår nummeret på og kravene i patentet på den bioteknologiske opfindelse samt den eller de myndigheder, der har meddelt patentet«.

                              b)

                              Stk. 3, litra c), affattes således:

                                          »c)

                                          en elektronisk kopi af patentbrevet/-brevene, hvoraf fremgår nummeret på og kravene i patentet på den bioteknologiske opfindelse samt den eller de myndigheder, der har meddelt patentet«.

                  20)

                  Artikel 45, litra a), affattes således:

                              »a)

                              angivelse af den, der indgiver klagen som part i appelsagen, jf. artikel 2, og, hvis klageren har udpeget en befuldmægtiget, angivelse af dennes navn og adresse«.

                  21)

                  Som artikel 51a indsættes:
                  »Artikel 51a
                  Flere klager
                  1.   Hvis der indgives flere klager over en afgørelse, kan klagerne behandles i en og samme sag.
                  2.   Hvis klager over afgørelser skal behandles af appelkammeret i samme sammensætning, kan appelkammeret behandle klagerne som forenede sager.«

                  22)

                  I artikel 53 tilføjes som stk. 5:
                  »5.   Sortsmyndigheden annullerer optagelsen i registeret over EF-sortsbeskyttelse eller tilbagekalder den afgørelse, der er behæftet med en åbenlys procedurefejl, der skyldes forsømmelighed.«

                  23)

                  Som artikel 53a indsættes:
                  »Artikel 53a
                  Sager om ugyldigkendelse og ophævelse
                  1.   Sager om ugyldigkendelse og ophævelse, jf. artikel 20 og 21 i basisforordningen, kan indledes af Sortsmyndigheden, når der hersker alvorlig tvivl med hensyn til gyldigheden af rettigheden. En sådan sag kan indledes af Sortsmyndigheden på eget initiativ eller efter anmodning.
                  2.   En anmodning til Sortsmyndigheden om at indlede en sag om ugyldigkendelse eller ophævelse, jf. henholdsvis artikel 20 og 21 i basisforordningen, skal ledsages af beviser og kendsgerninger, som rejser alvorlig tvivl om gyldigheden af rettigheden, og skal indeholde følgende:

                              a)

                              for så vidt angår den registrering, for hvilken der anmodes om ugyldigkendelse eller ophævelse:

                                          i)

                                          EF-sortsbeskyttelsens registreringsnummer

                                          ii)

                                          navn og adresse på indehaveren af EF-sortsbeskyttelsen

                              b)

                              for så vidt angår begrundelsen for anmodningen:

                                          i)

                                          en redegørelse for begrundelserne for anmodningen om at indlede sagen om ugyldigkendelse eller ophævelse

                                          ii)

                                          en angivelse af de kendsgerninger, beviser og argumenter, der fremføres som begrundelse

                              c)

                              navn og adresse på den person, der indgiver anmodningen, og, hvis vedkommende har udpeget en befuldmægtiget, dennes navn og adresse.

                        3.   Enhver afgørelse fra Sortsmyndigheden om at afvise en anmodning som omhandlet i stk. 2 meddeles den person, der har fremsat anmodningen, og indehaveren af EF-sortsbeskyttelsen.
                  4.   Sortsmyndigheden tager ikke hensyn til skriftligt materiale eller dokumenter eller dele heraf, der ikke er blevet indgivet inden for den frist, Sortsmyndigheden har fastsat.
                  5.   Enhver afgørelse fra Sortsmyndigheden om at erklære en EF-sortsbeskyttelse ugyldig eller ophæve den offentliggøres i Den Officielle Tidende, der er omhandlet i artikel 87.«

                  24)

                  I artikel 54, stk. 1, tilføjes følgende punktum:
                  »Denne attest udstedes af Sortsmyndigheden i form af et digitalt dokument til rettighedsindehaveren eller dennes befuldmægtigede.«

                  25)

                  Artikel 57 ændres således:

                              a)

                              Stk. 3, andet afsnit, affattes således:
                              »Hvis et dokument sendes til Sortsmyndigheden ad elektronisk vej, skal angivelsen af afsenderens navn og den elektroniske autentifikation, i form af en korrekt indgivelse af brugernavn og adgangskode, anses for at have samme gyldighed som underskriften.«

                              b)

                              Stk. 5 affattes således:
                              »5.   Dokumenter, der er indgivet af en part i sagen, skal fremsendes ad elektronisk vej eller i papirform til de andre parter og til den berørte prøvningsmyndighed.
                              Hvis der indgives papirdokumenter, skal dokumenter vedrørende sagen, som vedrører to eller flere ansøgninger om EF-sortsbeskyttelse eller en udnyttelsesret, indgives i et tilstrækkeligt antal eksemplarer. Manglende eksemplarer udfærdiges på den pågældende parts bekostning.«

                  26)

                  Artikel 58, stk. 1, affattes således:
                  »1.   Bevis for endelige domme og afgørelser, der ikke er truffet af Sortsmyndigheden, eller bevis for andre dokumenter, der skal forelægges af en part i sagen, kan fremlægges ved at fremsende et digitalt dokument eller en ikke-bekræftet kopi.«

                  27)

                  Artikel 62 ændres således:

                              a)

                              Stk. 2 affattes således:
                              »2.   Vidner og sagkyndige, der indkaldes af Sortsmyndigheden og giver møde for denne, har ret til en passende godtgørelse af udgifter til rejse og ophold. Sortsmyndigheden kan udbetale et forskud på en sådan godtgørelse til dem.«

                              b)

                              I stk. 4 tilføjes følgende afsnit:
                              »Den part, der anmodede om afhøring af vidner eller sagkyndige, skal refundere omkostningerne til denne bevisoptagelse til Sortsmyndigheden, dog med forbehold af afgørelsen om fordelingen og fastsættelsen af omkostninger i henhold til artikel 52.«

                  28)

                  Artikel 63 ændres således:

                              a)

                              I stk. 1 tilføjes følgende punktum: »Det skal endvidere indeholde navnene på de af Sortsmyndighedens ansatte, parterne, deres befuldmægtigede samt de vidner og sagkyndige, der var til stede.«

                              b)

                              Stk. 3 affattes således:
                              »3.   Referatet underskrives af den person, som har udfærdiget referatet, og af den person, som har ledet den mundtlige forhandling eller bevisoptagelsen.«

                  29)

                  Artikel 64 ændres således:

                              a)

                              Stk. 1 affattes således:
                              »1.   Under sagsbehandlingen ved Sortsmyndigheden finder enhver tilstillelse af meddelelser til sagens parter sted enten ved fremsendelse af et digitalt dokument, en ikke-bekræftet kopi, en edb-udskrift eller originalen af det pågældende dokument. Dokumenter, som andre parter i sagen har forelagt, kan fremsendes i form af ikke-bekræftede kopier.«

                              b)

                              Stk. 3 og 4 affattes således:
                              »3.   Tilstillelse af meddelelser finder sted på en af følgende måder:

                                          a)

                                          ad elektronisk vej eller ved andre tekniske midler, jf. artikel 64a

                                          b)

                                          pr. post, jf. artikel 65

                                          c)

                                          ved personlig aflevering, jf. artikel 66

                                          d)

                                          ved offentlig bekendtgørelse, jf. artikel 67.

                                    4.   Dokumenter eller kopier heraf, som tilstilles i henhold til basisforordningens artikel 79, tilstilles ad elektronisk vej, således som det fastsættes af Sortsmyndighedens præsident, eller pr. post ved anbefalet brev med modtagelsesbevis.«

                  30)

                  Som artikel 64a indsættes:
                  »Artikel 64a
                  Tilstillelse ad elektronisk vej eller ved andre tekniske midler
                  1.   Tilstillelse ad elektronisk vej finder sted ved fremsendelse af en digital kopi af det dokument, der skal meddeles. Tilstillelse betragtes som foretaget på den dato, hvor meddelelsen blev modtaget af modtageren. Sortsmyndighedens præsident fastsætter de nærmere bestemmelser vedrørende tilstillelse ad elektronisk vej.
                  2.   Hvis tilstillelse af meddelelse finder sted ad elektronisk vej, skal en part i sagen, herunder dennes befuldmægtigede, over for Sortsmyndigheden angive en e-mailadresse til al officiel kommunikation.
                  3.   Sortsmyndighedens præsident fastsætter de nærmere bestemmelser vedrørende tilstillelse ved andre tekniske midler.«

                  31)

                  Som artikel 66a indsættes:
                  »Artikel 66a
                  Tilstillelse af meddelelser til befuldmægtigede
                  1.   Hvis der er udpeget en befuldmægtiget, eller hvis den ansøger, der er nævnt først i en fælles ansøgning i henhold til artikel 73, stk. 5, anses for at være befuldmægtiget, sendes meddelelser til den befuldmægtigede.
                  2.   Hvis der er udnævnt flere befuldmægtigede for en enkelt part, er det tilstrækkeligt at sende meddelelsen til en af disse befuldmægtigede, medmindre der er angivet en specifik adresse for tilstillelsen.
                  3.   Hvis flere parter har udpeget en fælles befuldmægtiget, er det tilstrækkeligt at meddele de relevante dokumenter til denne befuldmægtigede.«

                  32)

                  Artikel 67, andet punktum, affattes således: »Sortsmyndighedens præsident fastsætter nærmere regler om offentlig bekendtgørelse og bestemmer det tidsrum, inden for hvilket det relevante dokument anses for at være meddelt.«

                  33)

                  Artikel 71 ændres således:

                              a)

                              Stk. 1, andet punktum, affattes således: »De i første punktum omhandlede dage er dem, som Sortsmyndighedens præsident fastsætter inden hvert kalenderårs begyndelse, og de offentliggøres i Den Officielle Tidende, der er omhandlet i artikel 87.«

                              b)

                              Stk. 2, andet afsnit, affattes således:
                              »For så vidt angår dokumenter, der fremsendes ad elektronisk vej, finder første afsnit tilsvarende anvendelse, hvis der er en afbrydelse i Sortsmyndighedens eller en af sagens parters forbindelse med de elektroniske kommunikationsmidler. Sagens parter skal dokumentere afbrydelsen af forbindelsen med den elektroniske tjeneste.«

                  34)

                  Artikel 73 ændres således:

                              a)

                              Stk. 5 affattes således:
                              »5.   To eller flere parter i sagen, der handler i fællesskab, skal udpege én befuldmægtiget og give Sortsmyndigheden meddelelse herom. Hvis de ikke har givet Sortsmyndigheden meddelelse om en befuldmægtiget, anses den part i sagen, der er nævnt først i en ansøgning om EF-sortsbeskyttelse eller om en udnyttelsesret, der skal meddeles af Sortsmyndigheden, eller i en indsigelse, for at være udpeget som befuldmægtiget for den anden part eller de andre parter i sagen.«

                              b)

                              Følgende tilføjes som stk. 6:
                              »6.   Stk. 5 finder anvendelse, hvis der under sagsbehandlingen skal overdrages en EF-sortsbeskyttelse til mere end én person, og hvis disse personer har udpeget mere end én befuldmægtiget.«

                  35)

                  Artikel 74 ændres således:

                              a)

                              Stk. 2 affattes således:
                              »2.   En fuldmagt kan gælde for en eller flere sager. Der kan indgives generalfuldmagter, ved hvilke en befuldmægtiget bemyndiges til at handle på fuldmagtsgiverens vegne i alle sager. En generalfuldmagt skal kun indgives i ét eksemplar.«

                              b)

                              Følgende tilføjes som stk. 4:
                              »4.   Indførelsen af en befuldmægtiget i registret over ansøgninger om EF-sortsbeskyttelse slettes:

                                          a)

                                          hvis den befuldmægtigede afgår ved døden eller mister sin retsevne

                                          b)

                                          hvis den befuldmægtigede ikke længere har bopæl eller ikke længere har hovedsæde eller forretningssted i Den Europæiske Union

                                          c)

                                          hvis den befuldmægtigede ikke længere er udpeget af en part i sagen, og den pågældende part har underrettet Sortsmyndigheden herom.«

                  36)

                  Artikel 78, stk. 1, ændres således:

                              a)

                              Litra c) affattes således:

                                          »c)

                                          en særlig påberåbelse af prioritet (dato og sted for den tidligere ansøgning), jf. artikel 20 i nærværende forordning«.

                              b)

                              Følgende tilføjes som litra e):

                                          »e)

                                          anvendelse af en rettighed, der hidrører fra en ansøgning om en EF-sortsbeskyttelse, som sikkerhedsstillelse eller tinglig ret.«

                  37)

                  Artikel 81, stk. 2 og 3, affattes således:
                  »2.   Stk. 1 finder tilsvarende anvendelse på sagsanlæg vedrørende krav som omhandlet i basisforordningens artikel 98 og 99 og den endelige afgørelse, der ikke er indklaget, i sådanne søgsmål eller enhver anden afslutning heraf.
                  3.   I forbindelse med en identifikation af sorter som henholdsvis oprindelig sort eller i det væsentlige afledt sort kan alle sagens parter i fællesskab eller hver for sig begære indførelse i registret. Hvis kun en enkelt af sagens parter fremsætter begæringen, skal den ledsages af dokumentation af de elementer, der er omhandlet i basisforordningens artikel 87, stk. 2, litra h), som i så fald erstatter en begæring fra den anden part i sagen. Sådan dokumentation skal omfatte identifikation af de pågældende sorter som henholdsvis oprindelig sort eller i det væsentlige afledt sort og uanfægtet anerkendelse fra den anden part eller den endelige dom.«

                  38)

                  Artikel 82, stk. 3, affattes således:
                  »3.   Sortsmyndighedens præsident kan åbne mulighed for aktindsigt i registrene hos de nationale organer og de afdelinger, der udøver specifikke administrative opgaver, jf. basisforordningens artikel 30, stk. 4.«

                  39)

                  Artikel 83, stk. 1 og 2, affattes således:
                  »1.   Dokumenterne vedrørende sager opbevares i et elektronisk format i elektroniske dossierer med et sagsnummer, undtagen for så vidt angår dokumenter, der vedrører udelukkelse af eller indsigelse mod appelkamrenes medlemmer, ansatte ved Sortsmyndigheden eller den pågældende prøvningsmyndighed, idet sådanne dokumenter opbevares særskilt.
                  2.   Sortsmyndigheden opbevarer ét elektronisk eksemplar af det i stk. 1 omhandlede dossier (arkiveksemplar), som anses for at være den korrekte og fuldstændige sag. Prøvningsmyndigheden skal opbevare en kopi af de supplerende dokumenter vedrørende sådanne sager (prøvningskopi).«

                  40)

                  Artikel 91, stk. 3, affattes således:
                  »3.   Ved fremsendelsen af sagsakter til medlemsstaternes retter eller anklagemyndigheder skal Sortsmyndigheden angive de begrænsninger med hensyn til aktindsigt, der ifølge basisforordningens artikel 33a og 88 gælder for dokumenter vedrørende ansøgninger om og meddelelse af EF-sortsbeskyttelse.«

                  41)

                  Bilag I ændres som angivet bilaget til nærværende forordning.

            Artikel 2
      Ikrafttræden
      Denne forordning træder i kraft på tyvendedagen efter offentliggørelsen i Den Europæiske Unions Tidende.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 1. september 2016.

               På Kommissionens vegne

            Jean-Claude JUNCKER

               Formand

         (1)  EFT L 227 af 1.9.1994, s. 1.

         (2)  Kommissionens forordning (EF) nr. 874/2009 af 17. september 2009 om gennemførelsesbestemmelser til Rådets forordning (EF) nr. 2100/94 for så vidt angår sagsbehandlingen ved EF-Sortsmyndigheden (EUT L 251 af 24.9.2009, s. 3).

         BILAG
         I bilag I til forordning (EF) nr. 874/2009 foretages følgende ændringer:

                     1)

                     Punkt 3, tredje punktum, affattes således:
                     »Der kan kun udbetales vederlag til en sagkyndig, hvis vedkommende ved fremlæggelse af dokumentation godtgør, at han ikke er medlem af personalet ved en prøvningsmyndighed eller et teknisk kvalificeret organ.«

                     2)

                     Punkt 5 ændres således:

                                 a)

                                 I litra a) ændres »500« til »550«.

                                 b)

                                 I litra b) ændres »250« til »400«.

                                 c)

                                 Litra c) affattes således:

                                             »c)

                                             ved sager om ugyldigkendelse eller ophævelse af EF-sortsbeskyttelse: 450 EUR.«


title: Kommissionens gennemførelsesforordning (EU) nr. 1354/2014 af 16. december 2014 om fravigelse af forordning (EF) nr. 2305/2003, (EF) nr. 969/2006, (EF) nr. 1067/2008 og (EF) nr. 1964/2006, af gennemførelsesforordning (EU) nr. 480/2012 og af forordning (EF) nr. 828/2009 og (EF) nr. 1918/2006 for så vidt angår datoen for indgivelse af ansøgninger og udstedelse af importlicenser i 2015 inden for rammerne af toldkontingenter for korn, ris, sukker og olivenolie, om fravigelse af forordning (EF) nr. 951/2006 for så vidt angår datoen for udstedelse af eksportlicenser i 2015 for sukker og isoglucose uden for kvoten og om fravigelse af forordning (EU) nr. 1272/2009 for så vidt angår fristen for behandling af bud på opkøb af blød hvede, smør og skummetmælkspulver til fast pris ved offentlig intervention i 2014 og 2015

text:
               19.12.2014

               DA

               Den Europæiske Unions Tidende

               L 365/75

         KOMMISSIONENS GENNEMFØRELSESFORORDNING (EU) Nr. 1354/2014
   af 16. december 2014
   om fravigelse af forordning (EF) nr. 2305/2003, (EF) nr. 969/2006, (EF) nr. 1067/2008 og (EF) nr. 1964/2006, af gennemførelsesforordning (EU) nr. 480/2012 og af forordning (EF) nr. 828/2009 og (EF) nr. 1918/2006 for så vidt angår datoen for indgivelse af ansøgninger og udstedelse af importlicenser i 2015 inden for rammerne af toldkontingenter for korn, ris, sukker og olivenolie, om fravigelse af forordning (EF) nr. 951/2006 for så vidt angår datoen for udstedelse af eksportlicenser i 2015 for sukker og isoglucose uden for kvoten og om fravigelse af forordning (EU) nr. 1272/2009 for så vidt angår fristen for behandling af bud på opkøb af blød hvede, smør og skummetmælkspulver til fast pris ved offentlig intervention i 2014 og 2015
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1095/96 af 18. juni 1996 om iværksættelse af indrømmelserne i liste CXL, der blev udarbejdet efter afslutningen af forhandlingerne i forbindelse med artikel XXIV, stk. 6, i GATT (1), særlig artikel 1,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (2), særlig artikel 20, litra n), artikel 144, litra g), artikel 178, litra b), artikel 187, litra e) og artikel 192, stk. 5,
   under henvisning til Rådets forordning (EF) nr. 1528/2007 af 20. december 2007 om anvendelse af de ordninger for varer med oprindelse i bestemte lande i gruppen af stater i Afrika, Vestindien og Stillehavet (AVS), der er fastlagt i aftaler om indgåelse af økonomiske partnerskabsaftaler eller i aftaler, som fører til indgåelse af økonomiske partnerskabsaftaler (3), særlig artikel 9, stk. 5,
   under henvisning til Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (4), særlig artikel 18, stk. 3, og
   ud fra følgende betragtninger:

               (1)

               Kommissionens forordning (EF) nr. 2305/2003 (5), (EF) nr. 969/2006 (6) og (EF) nr. 1067/2008 (7) fastsætter særlige bestemmelser for indgivelse af ansøgninger om og udstedelse af importlicenser for byg under kontingent 09.4126, for majs under kontingent 09.4131 og for blød hvede af anden kvalitet end høj kvalitet under kontingent 09.4123, 09.4124, 09.4125 og 09.4133.

               (2)

               Kommissionens forordning (EF) nr. 1964/2006 (8) og Kommissionens gennemførelsesforordning (EU) nr. 480/2012 (9) fastsætter særlige bestemmelser for indgivelse af ansøgninger om og udstedelse af importlicenser for ris med oprindelse i Bangladesh under kontingent 09.4517 og brudris under kontingent 09.4079.

               (3)

               Kommissionens forordning (EF) nr. 828/2009 (10) fastsætter særlige bestemmelser for indgivelse af ansøgninger om og udstedelse af importlicens for sukkerprodukter under kontingent 09.4221, 09.4231 og 09.4241 — 09.4247.

               (4)

               Kommissionens forordning (EF) nr. 1918/2006 (11) fastsætter særlige bestemmelser for indgivelse af ansøgninger om og udstedelse af importlicenser for olivenolie under kontingent 09.4032.

               (5)

               På grund af fri- og helligdagene i 2015 bør forordning (EF) nr. 2305/2003, (EF) nr. 969/2006, (EF) nr. 1067/2008 og (EF) nr. 1964/2006, gennemførelsesforordning (EU) nr. 480/2012 samt forordning (EF) nr. 828/2009 og (EF) nr. 1918/2006 fraviges i visse perioder, for så vidt angår datoerne for indgivelse af importlicensansøgninger og udstedelse af disse licenser, for at de pågældende kontingentmængder kan overholdes.

               (6)

               I henhold til artikel 7 d, stk. 1, i Kommissionens forordning (EF) nr. 951/2006 (12) udstedes eksportlicenser for sukker og isoglucose uden for kvoten fra fredagen efter den uge, hvor licensansøgningen er indgivet, medmindre Kommissionen inden da har truffet en særforanstaltning.

               (7)

               På grund af fri- og helligdagene i 2015 og den uregelmæssige offentliggørelse af Den Europæiske Unions Tidende i forbindelse med de pågældende dage er fristen mellem indgivelse af ansøgningen og udstedelsesdatoen for kort til at sikre god forvaltning af markedet. Fristen bør derfor forlænges.

               (8)

               I henhold til artikel 14, stk. 1, andet afsnit, i Kommissionens forordning (EU) nr. 1272/2009 (13) træffer Kommissionen afgørelse senest to arbejdsdage efter den meddelelse, der er nævnt i artikel 13, stk. 1, i samme forordning, og senest fem arbejdsdage efter den meddelelse, der er nævnt i artikel 13, stk. 3, i samme forordning. Den offentlige interventionsperiode for smør og skummetmælkspulver er ved Kommissionens delegerede forordning (EU) nr. 949/2014 (14) forlænget indtil den 31. december 2014.

               (9)

               På grund af fri- og helligdagene i 2014 og 2015 og den uregelmæssige offentliggørelse af Den Europæiske Unions Tidende i forbindelse med de pågældende dage er fristen for behandling af bud for kort til at sikre et godt tilsyn med de udbudte mængder. Fristen bør derfor forlænges.

               (10)

               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   Korn
   1.   Uanset artikel 3, stk. 1, andet afsnit, i forordning (EF) nr. 2305/2003 kan der i 2015 ikke indgives ansøgninger om importlicens for byg under kontingent 09.4126 efter fredag den 11. december 2015, kl. 13.00 belgisk tid.
   2.   Uanset artikel 4, stk. 1, andet afsnit, i forordning (EF) nr. 969/2006 kan der i 2015 ikke indgives ansøgninger om importlicens for majs under kontingent 09.4131 efter fredag den 11. december 2015, kl. 13.00 belgisk tid.
   3.   Uanset artikel 4, stk. 1, andet afsnit, i forordning (EF) nr. 1067/2008 kan der i 2015 ikke indgives ansøgninger om importlicens for blød hvede af anden kvalitet end høj kvalitet under kontingent 09.4123, 09.4124, 09.4125 og 09.4133 efter fredag den 11. december 2015, kl. 13.00 belgisk tid.
   Artikel 2
   Ris
   1.   Uanset artikel 4, stk. 3, første afsnit, i forordning (EF) nr. 1964/2006 kan der i 2015 ikke indgives ansøgninger om importlicens for ris med oprindelse i Bangladesh under kontingent 09.4517 efter fredag den 4. december 2015, kl. 13.00 belgisk tid.
   2.   Uanset artikel 2, stk. 1, tredje afsnit, i gennemførelsesforordning (EU) nr. 480/2012 kan der i 2015 ikke indgives ansøgninger om importlicens for brudris under kontingent 09.4079 efter fredag den 4. december 2015, kl. 13.00 belgisk tid.
   Artikel 3
   Sukker
   Uanset artikel 4, stk. 1, i forordning (EF) nr. 828/2009 kan der ikke indgives ansøgninger om importlicens efter fredag den 11. december 2015 kl. 13.00 belgisk tid, og indtil fredag den 25. december 2015 kl. 13.00 belgisk tid
   Artikel 4
   Olivenolie
   Uanset artikel 3, stk. 3, i forordning (EF) nr. 1918/2006 udstedes de importlicenser for olivenolie, der ansøges om i de i bilag I til nærværende forordning nævnte perioder, på de tilsvarende datoer, som er anført i samme bilag, med forbehold af de foranstaltninger, der vedtages efter artikel 7, stk. 2, i Kommissionens forordning (EF) nr. 1301/2006 (15).
   Artikel 5
   Sukker og isoglucose uden for kvoten
   Uanset artikel 7 d, stk. 1, i forordning (EF) nr. 951/2006 udstedes de eksportlicenser for sukker og isoglucose uden for kvoten, der ansøges om i de i bilag II til nærværende forordning nævnte perioder, på de tilsvarende datoer, som er anført i samme bilag, i givet fald under hensyntagen til de særforanstaltninger, der måtte være truffet i henhold til artikel 9, stk. 1 og 2, i forordning (EF) nr. 951/2006.
   Artikel 6
   Bud på opkøb af blød hvede til fast pris ved offentlig intervention
   Uanset artikel 14, stk. 1, andet afsnit, i forordning (EU) nr. 1272/2009 gælder det for de bud på blød hvede, der meddeles i de i bilag III til nærværende forordning nævnte perioder, at den frist, som Kommissionen har til at træffe afgørelse efter de meddelelser, der er nævnt i artikel 13, stk. 2, litra b), og artikel 13, stk. 3, i forordning (EU) nr. 1272/2009, udløber på den dato, der er angivet i nævnte bilag.
   Artikel 7
   Bud på opkøb af smør og skummetmælkspulver til fast pris ved offentlig intervention
   Uanset artikel 14, stk. 1, andet afsnit, i forordning (EU) nr. 1272/2009 gælder det for de bud på smør og skummetmælkspulver, der meddeles i de i bilag IV, del 1 og 2, til nærværende forordning nævnte perioder, at den frist, som Kommissionen har til at træffe afgørelse efter de meddelelser, der er nævnt i artikel 13, stk. 2, litra a), og artikel 13, stk. 3, i forordning (EU) nr. 1272/2009, udløber på den dato, der er angivet i nævnte bilag.
   Artikel 8
   Ikrafttræden
   Denne forordning træder i kraft på tredjedagen efter offentliggørelsen i Den Europæiske Unions Tidende.
   Den udløber den 10. januar 2016.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 16. december 2014.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EFT L 146 af 20.6.1996, s. 1.

      (2)  EUT L 347 af 20.12.2013, s. 671.

      (3)  EUT L 348 af 31.12.2007, s. 1.

      (4)  EUT L 303 af 31.10.2012, s. 1.

      (5)  Kommissionens forordning (EF) nr. 2305/2003 af 29. december 2003 om åbning og forvaltning af EF-toldkontingentet for import af byg fra tredjelande (EUT L 342 af 30.12.2003, s. 7).

      (6)  Kommissionens forordning (EF) nr. 969/2006 af 29. juni 2006 om åbning og forvaltning af et EF-toldkontingent for import af majs fra tredjelande (EUT L 176 af 30.6.2006, s. 44).

      (7)  Kommissionens forordning (EF) nr. 1067/2008 af 30. oktober 2008 om åbning og forvaltning af EF-toldkontingenter for import af blød hvede af anden kvalitet end høj kvalitet fra tredjelande og om undtagelsesbestemmelser til Rådets forordning (EØF) nr. 1234/2007 (EUT L 290 af 31.10.2008, s. 3).

      (8)  Kommissionens forordning (EF) nr. 1964/2006 af 22. december 2006 om detaljerede regler for åbning og forvaltning af et kontingent for import af ris med oprindelse i Bangladesh i henhold til Rådets forordning (EØF) nr. 3491/90 (EUT L 408 af 30.12.2006, s. 19).

      (9)  Kommissionens gennemførelsesforordning (EU) nr. 480/2012 af 7. juni 2012 om åbning og forvaltning af et toldkontingent for brudris henhørende under KN-kode 1006 40 00 til fremstilling af tilberedte næringsmidler henhørende under KN-kode 1901 10 00 (EUT L 148 af 8.6.2012, s. 1).

      (10)  Kommissionens forordning (EF) nr. 828/2009 af 10. september 2009 om gennemførelsesbestemmelser for produktionsåret 2009/10 til 2014/15 for import og raffinering af sukkerprodukter henhørende under pos. 1701 i forbindelse med præferenceaftaler (EUT L 240 af 11.9.2009, s. 14).

      (11)  Kommissionens forordning (EF) nr. 1918/2006 af 20. december 2006 om åbning og forvaltning af et toldkontingent for olivenolie med oprindelse i Tunesien (EUT L 365 af 21.12.2006, s. 84).

      (12)  Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006 for så vidt angår handel med tredjelande inden for sukkersektoren (EUT L 178 af 1.7.2006, s. 24).

      (13)  Kommissionens forordning (EU) nr. 1272/2009 af 11. december 2009 om gennemførelsesbestemmelser til Rådets forordning (EF) nr. 1234/2007 for så vidt angår opkøb og salg af landbrugsprodukter ved offentlig intervention (EUT L 349 af 29.12.2009, s. 1).

      (14)  Kommissionens delegerede forordning (EU) nr. 949/2014 af 4. september 2014 om midlertidige ekstraordinære foranstaltninger for mælk og mejeriprodukter i form af en udvidelse af den offentlige interventionsperiode for smør og skummetmælkspulver i 2014 (EUT L 265 af 5.9.2014, s. 21).

      (15)  Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (EUT L 238 af 1.9.2006, s. 13).

      BILAG I

                  Periode for indgivelse af ansøgninger om eksportlicens for olivenolie

                  Udstedelsesdato

                  mandag den 30. eller tirsdag den 31. marts 2015

                  fredag den 10. april 2015

                  mandag den 27. eller tirsdag den 28. april 2015

                  onsdag den 6. maj 2015

                  mandag den 11. eller tirsdag den 12. maj 2015

                  torsdag den 21. maj 2015

                  mandag den 18. eller tirsdag den 19. maj 2015

                  onsdag den 27. maj 2015

                  mandag den 26. eller tirsdag den 27. oktober 2015

                  onsdag den 4. november 2015

      BILAG II

                  Periode for indgivelse af ansøgninger om eksportlicens for sukker og isoglucose uden for kvote

                  Udstedelsesdato

                  fra mandag den 13. til fredag den 17. juli 2015

                  tirsdag den 28. juli 2015

                  fra mandag den 21. til fredag den 25. december 2015

                  fredag den 8. januar 2016

      BILAG III

                  Dato for meddelelse om bud vedrørende blød hvede, jf. artikel 13, stk. 2, litra b) i forordning (EU) nr. 1272/2009

                  Dato for meddelelse om bud vedrørende blød hvede, jf. artikel 13, stk. 3, i forordning (EU) nr. 1272/2009

                  Udløb af fristen for Kommissionens afgørelse om bud vedrørende blød hvede efter nævnte meddelelser

                  onsdag den 1. april 2015

                  onsdag den 8. april 2015

                  torsdag den 26. marts 2015
                  fredag den 27. marts 2015
                  mandag den 30. marts 2015
                  tirsdag den 31. marts 2015
                  onsdag den 1. april 2015
                  torsdag den 2. april 2015
                  fredag den 3. april 2015
                  mandag den 6. april 2015

                  tirsdag den 7. april 2015
                  onsdag den 8. april 2015
                  torsdag den 9. april 2015
                  fredag den 10. april 2015
                  mandag den 13. april 2015
                  mandag den 13. april 2015
                  mandag den 13. april 2015
                  mandag den 13. april 2015

                  fredag den 24. april 2015
                  mandag den 27. april 2015
                  tirsdag den 28. april 2015
                  onsdag den 29. april 2015
                  torsdag den 30. april 2015

                  mandag den 4. maj 2015
                  tirsdag den 5. maj 2015
                  onsdag den 6. maj 2015
                  torsdag den 7. maj 2015
                  fredag den 8. maj 2015

                  onsdag den 13. maj 2015

                  tirsdag den 19. maj 2015

                  torsdag den 7. maj 2015
                  fredag den 8. maj 2015
                  mandag den 11. maj 2015
                  tirsdag den 12. maj 2015
                  onsdag den 13. maj 2015
                  torsdag den 14. maj 2015
                  fredag den 15. maj 2015

                  mandag den 18. maj 2015
                  tirsdag den 19. maj 2015
                  onsdag den 20. maj 2015
                  torsdag den 21. maj 2015
                  fredag den 22. maj 2015
                  fredag den 22. maj 2015
                  fredag den 22. maj 2015

                  mandag den 18. maj 2015
                  tirsdag den 19. maj 2015
                  onsdag den 20. maj 2015
                  torsdag den 21. maj 2015
                  fredag den 22. maj 2015

                  tirsdag den 26. maj 2015
                  onsdag den 27. maj 2015
                  torsdag den 28. maj 2015
                  fredag den 29. maj 2015
                  mandag den 1. juni 2015

      BILAG IV
      DEL 1

                  Dato for meddelelse om bud vedrørende smør og skummetmælkspulver, jf. artikel 13, stk. 2, litra a) i forordning (EU) nr. 1272/2009

                  Dato for meddelelse om bud vedrørende smør og skummetmælkspulver, jf. artikel 13, stk. 3, i forordning (EU) nr. 1272/2009

                  Udløb af fristen for Kommissionens afgørelse om bud vedrørende smør og skummetmælkspulver efter nævnte meddelelser

                  mandag den 22. december 2014

                  mandag den 5. januar 2015

                  mandag den 29. december 2014

                  tirsdag den 6. januar 2015

                  mandag den 22. december 2014
                  fra tirsdag den 23. december 2014 til
                  fredag den 2. januar 2015

                  torsdag den 8. januar 2015
                  fredag den 9. januar 2015

            DEL 2

                  Dato for meddelelse om bud vedrørende smør og skummetmælkspulver, jf. artikel 13, stk. 2, litra a) i forordning (EU) nr. 1272/2009

                  Dato for meddelelse om bud vedrørende smør og skummetmælkspulver, jf. artikel 13, stk. 3, i forordning (EU) nr. 1272/2009

                  Udløb af fristen for Kommissionens afgørelse om bud vedrørende smør og skummetmælkspulver efter nævnte meddelelser

                  torsdag den 26. marts 2015
                  fredag den 27. marts 2015
                  mandag den 30. marts 2015
                  tirsdag den 31. marts 2015
                  onsdag den 1. april 2015
                  torsdag den 2. april 2015
                  fredag den 3. april 2015
                  mandag den 6. april 2015

                  tirsdag den 7. april 2015
                  onsdag den 8. april 2015
                  torsdag den 9. april 2015
                  fredag den 10. april 2015
                  mandag den 13. april 2015
                  mandag den 13. april 2015
                  mandag den 13. april 2015
                  mandag den 13. april 2015

                  fredag den 24. april 2015
                  mandag den 27. april 2015
                  tirsdag den 28. april 2015
                  onsdag den 29. april 2015
                  torsdag den 30. april 2015

                  mandag den 4. maj 2015
                  tirsdag den 5. maj 2015
                  onsdag den 6. maj 2015
                  torsdag den 7. maj 2015
                  fredag den 8. maj 2015

                  torsdag den 7. maj 2015
                  fredag den 8. maj 2015
                  mandag den 11. maj 2015
                  tirsdag den 12. maj 2015
                  onsdag den 13. maj 2015
                  torsdag den 14. maj 2015
                  fredag den 15. maj 2015
                  mandag den 18. maj 2015

                  mandag den 18. maj 2015
                  tirsdag den 19. maj 2015
                  onsdag den 20. maj 2015
                  torsdag den 21. maj 2015
                  fredag den 22. maj 2015
                  fredag den 22. maj 2015
                  fredag den 22. maj 2015
                  tirsdag den 26. maj 2015

                  tirsdag den 19. maj 2015
                  onsdag den 20. maj 2015
                  torsdag den 21. maj 2015
                  fredag den 22. maj 2015

                  onsdag den 27. maj 2015
                  torsdag den 28. maj 2015
                  fredag den 29. maj 2015
                  mandag den 1. juni 2015

                  mandag den 20. juli 2015

                  torsdag den 23. juli 2015

                  tirsdag den 14. juli 2015
                  onsdag den 15. juli 2015
                  torsdag den 16. juli 2015
                  fredag den 17. juli 2015
                  mandag den 20. juli 2015

                  onsdag den 22. juli 2015
                  torsdag den 23. juli 2015
                  fredag den 24. juli 2015
                  mandag den 27. juli 2015
                  tirsdag den 28. juli 2015


title: Kommissionens gennemførelsesforordning (EU) 2015/1407 af 19. august 2015 om ændring af gennemførelsesforordning (EU) nr. 170/2013 om overgangsforanstaltninger for sukker som følge af Kroatiens tiltrædelse

text:
               20.8.2015

               DA

               Den Europæiske Unions Tidende

               L 219/1

         KOMMISSIONENS GENNEMFØRELSESFORORDNING (EU) 2015/1407
   af 19. august 2015
   om ændring af gennemførelsesforordning (EU) nr. 170/2013 om overgangsforanstaltninger for sukker som følge af Kroatiens tiltrædelse
   EUROPA-KOMMISSIONEN HAR —
   under henvisning til traktaten om Kroatiens tiltrædelse,
   under henvisning til akten om Kroatiens tiltrædelse (1), særlig artikel 41 og artikel 16 sammenholdt med bilag IV, afdeling 3a, punkt 4, og
   ud fra følgende betragtninger:

               (1)

               Ved Kommissionens gennemførelsesforordning (EU) nr. 170/2013 (2) fastsættes overgangsforanstaltninger for sukker som følge af Kroatiens tiltrædelse af Unionen. Kapitel II, afdeling 2, i forordningen omhandler fastsættelse og fjernelse af overskudsmængder af sukker, der forefindes i Kroatien på datoen for tiltrædelsen. Der angives navnlig tidsfrister for fastsættelsen af overskudsmængder af sukker, fjernelsen af disse og bevis for fjernelsen, der skal fremlægges af de identificerede erhvervsdrivende i Kroatien. Endvidere fastsættes de referenceperioder, der skal anvendes til beregning af de afgifter, som Kroatien skal betale, hvis overskudsmængderne ikke fjernes.

               (2)

               Ved Kommissionens gennemførelsesforordning (EU) nr. 1345/2014 (3) fastsættes overskudsmængderne af sukker, som blev oplagret i Kroatien forud for landets tiltrædelse, og som skal fjernes fra EU-markedet for Kroatiens regning i overensstemmelse med tidsfristerne i gennemførelsesforordning (EU) nr. 170/2013 som ændret ved Kommissionens gennemførelsesforordning (EU) nr. 968/2014 (4).

               (3)

               Ved brev af 19. maj 2015 meddelte Kroatien Kommissionen, at landet ikke sætter spørgsmålstegn ved forpligtelsen til at fjerne de overskudsmængder af sukker, som Kommissionen har fastsat, fra markedet inden den 30. september 2015, men at Kroatien har haft uforudsete proceduremæssige vanskeligheder i forbindelse med gennemførelsen af forpligtelsen til at tvinge de involverede erhvervsdrivende til at fjerne disse overskudsmængder, og der er brug for ekstra tid til at løse disse vanskeligheder. Det er derfor passende at forlænge fristerne i gennemførelsesforordning (EU) nr. 170/2013 med seks måneder.

               (4)

               Gennemførelsesforordning (EU) nr. 170/2013 bør derfor ændres.

               (5)

               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   I gennemførelsesforordning (EU) nr. 170/2013 foretages følgende ændringer:

               1)

               I artikel 9, stk. 1, ændres »30. september 2015« til »31. marts 2016«.

               2)

               I artikel 10 foretages følgende ændringer:

                           a)

                           »30. september 2015« ændres til »31. marts 2016«

                           b)

                           »31. maj 2016« ændres til »30. november 2016«.

               3)

               I artikel 11 foretages følgende ændringer:

                           a)

                           i stk. 1 ændres »31. december 2015« til »30. juni 2016«

                           b)

                           i stk. 2, fjerde afsnit, ændres »30. september 2015« til »31. marts 2016«.

               4)

               I artikel 12 foretages følgende ændringer:

                           a)

                           i stk. 1 ændres »31. januar 2016« til »31. juli 2016«

                           b)

                           i stk. 2 foretages følgende ændringer:

                                       i)

                                       i første afsnit ændres »30. september 2015« af »31. marts 2016«

                                       ii)

                                       i andet afsnit ændres »31. maj 2016« til »30. november 2016«

                                       iii)

                                       i tredje afsnit ændres »31. marts 2016« til »den 30. september 2016«.

         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 19. august 2015.

            På Kommissionens vegne

         Jean-Claude JUNCKER

            Formand

      (1)  EUT L 112 af 24.4.2012, s. 10.

      (2)  Kommissionens gennemførelsesforordning (EU) nr. 170/2013 af 25. februar 2013 om overgangsforanstaltninger for sukker som følge af Kroatiens tiltrædelse (EUT L 55 af 27.2.2013, s. 1).

      (3)  Kommissionens gennemførelsesforordning (EU) nr. 1345/2014 af 17. december 2014 om fastsættelse af overskudsmængderne af sukker, isoglucose og fruktose i Kroatien (EUT L 363 af 18.12.2014, s. 80).

      (4)  Kommissionens gennemførelsesforordning (EU) nr. 968/2014 af 12. september 2014 om ændring af gennemførelsesforordning (EU) nr. 170/2013 om overgangsforanstaltninger for sukker som følge af Kroatiens tiltrædelse (EUT L 272 af 13.9.2014, s. 6).


title: Kommissionens gennemførelsesforordning (EU) 2016/1948 af 7. november 2016 om tilpasning af tilpasningssatsen for direkte betalinger som fastsat i Europa-Parlamentets og Rådets forordning (EU) nr. 1306/2013 for kalenderåret 2016 og om ophævelse af Kommissionens gennemførelsesforordning (EU) 2016/1153

text:
               8.11.2016

               DA

               Den Europæiske Unions Tidende

               L 300/10

         KOMMISSIONENS GENNEMFØRELSESFORORDNING (EU) 2016/1948
   af 7. november 2016
   om tilpasning af tilpasningssatsen for direkte betalinger som fastsat i Europa-Parlamentets og Rådets forordning (EU) nr. 1306/2013 for kalenderåret 2016 og om ophævelse af Kommissionens gennemførelsesforordning (EU) 2016/1153
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (1), særlig artikel 26, stk. 4,
   efter høring af Komitéen for Landbrugsfondene, og
   ud fra følgende betragtninger:

               (1)

               Kommissionen vedtog den 22. marts 2016 et forslag til Europa-Parlamentets og Rådets forordning om fastsættelse i henhold til forordning (EU) nr. 1306/2013 af tilpasningssatsen for direkte betalinger for kalenderåret 2016 (2). Europa-Parlamentet og Rådet havde den 30. juni 2016 endnu ikke truffet afgørelse om denne tilpasning. I henhold til artikel 26, stk. 3, i forordning (EU) nr. 1306/2013 har Kommissionen derfor fastsat tilpasningssatsen i gennemførelsesforordning (EU) 2016/1153 (3).

               (2)

               Prognoserne for direkte betalinger og markedsrelaterede udgifter i Kommissionens ændringsskrivelse nr. 1 til budgetforslaget for 2017 viser, at der er behov for at tilpasse den sats for finansiel disciplin, der blev taget højde for i budgetforslaget for 2017. Ved udarbejdelsen af ændringsskrivelsen blev der fastsat et beløb på 450,5 mio. EUR for finansiel disciplin til den reserve til kriser i landbrugssektoren, der er omhandlet i artikel 25 i forordning (EU) nr. 1306/2013. For at tage hensyn til disse nye oplysninger bør Kommissionen ændre den tilpasningssats, som er fastsat i gennemførelsesforordning (EU) 2016/1153.

               (3)

               Som hovedregel modtager de landbrugere, der indgiver en støtteansøgning om direkte betalinger for et kalenderår (N), betaling inden for en fastsat betalingsperiode inden for regnskabsåret (N + 1). Medlemsstaterne kan dog inden for visse frister foretage sene betalinger til landbrugerne uden for betalingsperioden. Sådanne sene betalinger kan foretages i et efterfølgende regnskabsår. Når mekanismen for finansiel disciplin anvendes i et givet kalenderår, bør tilpasningssatsen ikke anvendes på betalinger, der er indgivet ansøgninger om i andre kalenderår end det år, for hvilket den pågældende finansielle disciplin finder anvendelse. For at sikre ligelig behandling af landbrugerne, bør det derfor fastsættes, at tilpasningssatsen kun anvendes på betalinger, som der er indgivet ansøgninger om i det kalenderår, hvor den pågældende tilpasningssats finder anvendelse, uafhængigt af hvornår betalingen til landbrugerne finder sted.

               (4)

               I henhold til artikel 8, stk. 1, i Europa-Parlamentets og Rådets forordning (EU) nr. 1307/2013 (4) skal den tilpasningssats for direkte betalinger, der er fastsat i henhold til artikel 26 i forordning (EU) nr. 1306/2013, kun finde anvendelse på direkte betalinger på over 2 000 EUR, som bevilges til landbrugere i det pågældende kalenderår. Endvidere finder tilpasningssatsen som følge af den gradvise indførelse af direkte betalinger i henhold til artikel 8, stk. 2, i forordning (EU) nr. 1307/2013 først anvendelse på Kroatien fra den 1. januar 2022. Derfor bør den tilpasningssats, der fastsættes ved nærværende forordning, ikke finde anvendelse på betalinger til landbrugere i denne medlemsstat.

               (5)

               For at sikre, at den ændrede tilpasningssats finder anvendelse fra den dato, hvor betalingerne til landbrugerne i henhold til forordning (EU) nr. 1306/2013 skal påbegyndes, bør denne forordning anvendes fra den 1. december 2016.

               (6)

               Der bør tages hensyn til den ændrede tilpasningssats ved beregningen af alle betalinger, der tildeles en landbruger på grundlag af en ansøgning om støtte, der er indgivet for kalenderåret 2016. Af klarhedshensyn bør gennemførelsesforordning (EU) 2016/1153 derfor ophæves —

         VEDTAGET DENNE FORORDNING:
   Artikel 1
   1.   Med henblik på fastsættelse af tilpasningssatsen, jf. artikel 25 og 26 i forordning (EU) nr. 1306/2013, og i overensstemmelse med artikel 8, stk. 1, i forordning (EU) nr. 1307/2013 nedsættes de direkte betalinger på over 2 000 EUR, der bevilges på grundlag af en støtteansøgning for kalenderåret 2016 til landbrugere i henhold til de støtteordninger, der er opført i bilag I til forordning (EU) nr. 1307/2013, med en tilpasningssats på 1,353905 %.
   2.   Tilpasningssatsen i stk. 1 finder ikke anvendelse på Kroatien.
   Artikel 2
   Gennemførelsesforordning (EU) 2016/1153 ophæves.
   Artikel 3
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Den anvendes fra den 1. december 2016.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 7. november 2016.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 549.

      (2)  COM(2016) 159.

      (3)  Kommissionens gennemførelsesforordning (EU) 2016/1153 af 14. juli 2016 om fastlæggelse af en tilpasningssats for direkte betalinger som fastsat i Europa-Parlamentets og Rådets forordning (EU) nr. 1306/2013 for så vidt angår kalenderåret 2016 (EUT L 190 af 15.7.2016, s. 76).

      (4)  Europa-Parlamentets og Rådets forordning (EU) nr. 1307/2013 af 17. december 2013 om fastsættelse af regler for direkte betalinger til landbrugere under støtteordninger inden for rammerne af den fælles landsbrugspolitik og om ophævelse af Rådets forordning (EF) nr. 637/2008 og Rådets forordning (EF) nr. 73/2009 (EUT L 347 af 20.12.2013, s. 608).


title: Kommissionens gennemførelsesforordning (EU) nr. 75/2014 af 27. januar 2014 om ændring af Rådets forordning (EF) nr. 1184/2005 om indførelse af visse specifikke restriktive foranstaltninger mod visse personer, der vanskeliggør fredsprocessen og overtræder folkeretten i konflikten i Darfur-området i Sudan

text:
               29.1.2014

               DA

               Den Europæiske Unions Tidende

               L 26/2

      KOMMISSIONENS GENNEMFØRELSESFORORDNING (EU) Nr. 75/2014
   af 27. januar 2014
   om ændring af Rådets forordning (EF) nr. 1184/2005 om indførelse af visse specifikke restriktive foranstaltninger mod visse personer, der vanskeliggør fredsprocessen og overtræder folkeretten i konflikten i Darfur-området i Sudan
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1184/2005 af 18. juli 2005 om indførelse af visse specifikke restriktive foranstaltninger mod visse personer, der vanskeliggør fredsprocessen og overtræder folkeretten i konflikten i Darfur-området i Sudan (1), særlig artikel 9, stk. 1, litra a), og
   ud fra følgende betragtninger:

               (1)

               Bilag I til forordning (EF) nr. 1184/2005 indeholder en liste over de personer, grupper og enheder, der ifølge forordningen er omfattet af indefrysningen af pengemidler og økonomiske ressourcer.

               (2)

               Den 13. marts 2013 besluttede sanktionskomitéen under FN's Sikkerhedsråd at ændre fire punkter på listen. Den 4. september 2013 besluttede Sanktionskomitéen under FN's Sikkerhedsråd endvidere at ændre et punkt på listen.

               (3)

               Bilag I til forordning (EF) nr. 1184/2005 bør derfor ajourføres —

         VEDTAGET DENNE FORORDNING:
   Artikel 1
   Bilag I til forordning (EF) nr. 1184/2005 ændres som angivet i bilaget til nærværende forordning.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 27. januar 2014.

            På Kommissionens vegne For formanden

            Chef for Tjenesten for Udenrigspolitiske Instrumenter

      (1)  EUT L 193 af 23.7.2005, s. 9.

      BILAG
      Bilag I til forordning (EF) nr. 1184/2005 ændres således:

                  1)

                  Punktet "Gaffar Mohammed Elhassan (alias Gaffar Mohmed Elhassan). Titel: Generalmajor. Funktion: kommandør for det vestlige militære område i det sudanske flyvevåben. Fødselsdato: 24.6.1953." affattes således:
                  "Gaffar Mohammed Elhassan (alias Gaffar Mohmed Elhassan). Fødselsdato: 24.6.1952. Andre oplysninger: a) pensioneret fra den sudanske hær, b) bor i El Waha, Omdurman, Sudan, c) Veteranidentifikationskortnr.: 4302."

                  2)

                  Punktet "Gabril Abdul Kareem Badri (alias Gibril Abdul Kareem Barey). Titel: General. Funktion: feltkommandør for den nationale bevægelse for reform og udvikling." affattes således:
                  "Gabril Abdul Kareem Barey (alias a) Gibril Abdul Kareem Barey, b) Tek). Titel: General. Funktion: feltkommandør for den nationale bevægelse for reform og udvikling (NMRD). Andre oplysninger: bor i Tine på den sudanske side af grænsen til Tchad."

                  3)

                  Punktet "Sheikh Musa HILAL. Andre oplysninger: øverste chef for Jalul-stammen i Norddarfur." affattes således:
                  "Sheikh Musa Hilal. Funktion: a) medlem af Sudans nationalforsamling, b) særlig rådgiver for ministeren for føderale anliggender (udnævnt af Sudans præsident i 2008)."

                  4)

                  Punktet "Adam Yacub SHANT. Andre oplysninger: kommandør for den sudanske befrielseshær" affattes således:
                  "Adam Yacub Sharif (alias a) Adam Yacub Shant, b) Adam Yacoub). Fødselsdato: circa 1976. Andre oplysninger: angiveligt død den 7. juni 2012."